देशमा संवैधानिक राजतन्त्र सहितको बहुदलीय प्रजातान्त्रिक संसदीय व्यवस्था रहेका बेला काठमाडौंका निर्वाचन क्षेत्रहरुमा एमालेका क्रमशः मनमोहन अधिकारी, मदन भण्डारी, सहाना प्रधान, प्रदीप नेपाल, अष्टलक्ष्मी शाक्य, विद्या भण्डारी, कृष्ण गोपाल श्रेष्ठ र नारायण ढकाल जस्ता उम्मेदवारहरु विजयी भैरहेका थिए । त्यस्तो बेला पनि पद्मरत्नले वामपन्थी उम्मेदवारकै रुपमा “सूर्य” चिन्ह लिएर जित्ने गर्नुभएको थियो । वर्तमानमा “सूर्य” चिन्हलाई आफ्नो बनाएको पार्टीको बहुमतीय सरकार रहेकै बेला उहाँको देहावसान भएको छ, अर्थात् पहिलो सूर्यवाहक भौतिक रुपमा अस्ताएको छ । यस्तोमा वर्तमान राजनीतिक मैदानमा “सूर्यवाहक” हरुका लागि प्रथम “सूर्यवाहक” पद्मरत्नको अन्त्येष्टि अत्यन्तै पीडादायी क्षण नभनी नहुने अवस्था हो ।
